**Dikakanyo tše bohlokwa tše o swanetšego go di nagana pele o reka pholisi ya poloko**

Ka mo Afrika Borwa, botumo bja pholisi ya poloko, yeo ka maleba e bitšwago pholisi ya inšorentshe ya poloko, bo godile kudu mo mengwageng. Ba bantši ba e tšea bjalo ka sedirišwa se bohlokwa sa bophelo, ebile ba bangwe ba na le dipholisi tša inšorentshe ya poloko tše dintši. Le ge go le bjalo, naa ka nnete o tseba bokakaang ka sedirišwa se sa tšhelete; gore o reka bjang pholisi ya poloko, ditokelo le maikarabelo a gago, o tliša bjang kleime le gore o swanetše go iša ngongorego kae ge dilo di ka se sepele gabotse? Sedirišwa se se ikemišeditše go araba dipotšišo tša ka godimo le go go fa tlhathollo gore o kgone go tšea sephetho se se nago le tsebo ge o reka pholisi ya inšorentshe ya poloko.

| **DITLHALOŠO**  |
| --- |
| **Go bohlokwa gore khamphani ya gago ya inšorentshe e hlatholle gore e hlaloša bjang mantšu le dikafoko.**  |
| **Mojalefa**  | Mojalefa ke motho yo a kgethilwego ke mongpholisi gore a hwetše ditefelokholego tša pholisi ya inšorentshe ya poloko ge mongpholisi a hlokofala.  |
| **Kgetho ya bajalefa**  | Kgetho ya bajalefa ke mo o kgethago leina la motho yo a swanetšego go amogela ditefelokholego ge o hlokofala. Go bohlokwa go netefatša gore foromo ya gago ya kgetho ya bajalefa e dula e mpshafaditšwe. |
| **Poloko** | Tiragalo ya poloko ke ge setopo sa mohu se bolokwa ka lepokising la babolokelabahu mo fase.  |
| **Sosaete sa poloko**  | Sosaete sa poloko ke sehlopha sa batho bao ba se go ba ingwadiša semmušo, bao ba nago le kamano ya go swana bao ba ntšhago tšhelete ye e itšego kgafetšakgafetša ka morero wa poloko fela. Disosaete tšeo di se nago molekodi wa ditefelo tša diphoremiamo ga se tša dumelelwa go lefiša tefo ya go di tsenela. Ka go disosaete tša poloko, leloko le lengwe le le lengwe le ntšha tšhelete ka kgwedi ya go ya go sosaete sa poloko. Ge e ba go hlaga lehu ka ga geno, o tla fihlelela ditšhelete tše di lego gona go lefela ditshenyagalelo tša malebana le poloko. Ge o sa lefele bjalo ka tumelelo, o ka se fihlele ditšhelete tše. Go tlaleletša thekgo ya ditšhelete, disosaete di fana ka thekgo ya maikutlo le setšhaba.  |
| **Nako ya go inagana**  | Ye ke nako yeo e ngwadilwego ka gare go konteraka ya inšorentshe moo o ka phumulago pholisi ya poloko. O ka phumula pholisi ya poloko ka gare ga nako ya go lekana matšatšikgwedi a 31 ka morago ga go hwetša dingwalwa tša pholisi, ge e ba ga o se wa kleima tefelokholego ye nngwe le ye nngwe. |
| **Pholisi**  | Pholisi ke tšhireletšo yeo e fiwago ke khamphani ya inšorentshe ge go ka direga, mohlala, lehu, kgobalo, tahlegelo, tshenyo goba go utswetšwa ga dithoto. Khamphani ya inšorentshe e ntšha tšhelete ge e ba dingwalwa tša pholisi ya inšorentshe di ngwadile gore ditiragalo tša dikotsi tše bjalo di šireleditšwe. |
| **Go tšhuba setopo**  | Go tšhuba setopo ke ge mmele wa mohu o tšhubiwa go fihlela o e ba molora. Molora woo gantši o tšhelwa ka gare ga ene gomme wa fiwa ba lapa.  |
| **Phetošo** | Phetošo ya inšorentshe e direga ge go dirwa phetošo ye e itšego go pholisi ya inšorentshe ya gago ye e fetolago goba e lokišago pholisi ya gago, gantši ka go tlaleletša goba go phumula se sengwe. Phetošo e swanetše go tlaleletšwa go pholisi ya gago ka mokgwa wa go ngwala.  |
| **Moabi wa Ditirelo tša Ditšhelete yo a ingwadišitšego** **[Financial Services Provider (FSP)]** | Motho goba sehlongwa se se dumeletšwego go fana ka maele a tšhelete le/goba go aba tirelo ya go ba magareng malebana le didirišwa tša ditšhelete tša go fapafapana, go akaretšwa didirišwa tša peeletšo le didirišwa tša inšorentshe. Laesense ya motho goba ya sehlongwa ya FSP e hlatha gore gabotse ke dife didirišwa goba ditirelo tše se dumeletšwego go fana maele ka tšona, se rekiše goba se abe ditirelo tša go ba magareng. Gantši gape ba bitšwa bjalo ka baeletši ba ditšhelete, diagente goba diporoukhara.  |
| **Poloko**  | Poloko ke tshepedišo yeo e bago gona go tlotla bophelo bja mohu le go bontšha tlhompho. Ke moletlo woo mohu a bolokwago goba go tšhungwa.  |
| **Bolotabahu**  | Ke sehlongwa/moabi wa ditirelo yo a ka thušago go merero ka moka ye e amanago le poloko go tloga ka go ntšha setifikeiti sa mohu, senamelwa sa go sepediša setopo go ya go tokišo ya setopo go ya polokong goba go tšhungwa.  |
| **Nako ya go ikgopola**  | Ge e ba phoremiamo ga se ya lefelwa ka letšatšikgwedi le e nyakegago, go swanetše go ba le nako ya go ikgopola ya bonnyane bja matšatši a 15 pele ga ge pholisi e ka phumulwa. Dikhamphani tša di inšorentshe di ka fana ke nako ye teletšana, gantši matšatšikgwedi a 30. Go bohlokwa gore bengpholisi ba kwešiše mabaka le dipeelano tša konteraka ya inšorentshe. |
| **Batho ba magareng**  | E ra sehlongwa seo se dumeletšwego ke molekodi wa ditefelo tša diphoremiamo goba monginšorentshe go šoma legatong la bona go go rekišetša sedirišwa sa tšhelete go swana le inšorentshe ya poloko.  |
| **Inšorentshe ya bophelo**  | Inšorentshe ya bophelo ke inšorentshe ye e šireletšago ditiragalo tše di fetošago bophelo, go swana le lehu, tholomodiro le bogolofadi. Dipholisi tša inšorentshe ya bophelo di akaretša inšorentshe ya bophelo, inšorentshe ya poloko, anyuithi ya tholomodiro gammogo le diphosi tša phatlalatšo ya dithoto.  |
| **Meputso ya botshepegi** | Boleng bjo bo tlaleletšwago ka go ditefelokholego tša pholisi ya mongpholisi ka morago ga nako ye e beilwego bjalo ka ge e hlalošitšwe ka go konteraka ya pholisi. Morero ke go kgothatša le go hlohleletša bengdipholisi go tšwela pele ka dipholisi tša bona, le gore monginšorentshe a kaonafatše dipalopalo tša tšhomišo ya dipholisi. Gantši e balwa bjalo ka karolo ya ditefelo tša tshepedišo goba peresente ya boleng bja pholisi.  |
| **Tefelomoka ya tšhelete** | Gantši ke palo ye kgolo ya tšhelete yeo e lefelwago mongpholisi goba bajalefa ba gagwe ka tefo ye tee. |
| **Ditefelokholego tša mafelelo tše di beilwego**  | Peleng inšorentshe ya pholisi ya poloko e be e felela ka R30 000 bophelo bjo bo tee. Le ge go le bjalo, se se fetoletšwe go ba R100 000 bophelo bjo bo tee, go pholisi ye nngwe le ye nngwe.  |
| **Maemo a maphelo ao a bego a ntše a le gona**  | Boletši bo bongwe le bo bongwe (go akaretšwa le boimana) bjo o nago le bjona pele o tšea inšorentshe ya pholisi ya poloko. |
| **Phoremiamo**  | Boleng bja tšhelete ye o tlo e lefago monginšorentshe gore o hwetše tefelokholego yeo e lego ka gare go pholisi. Phoremiamo e lefelwa ka dinako tše go dumelelwanwego ka tšona, gantši kgwedi ka kgwedi goba ka ngwaga ka ngwaga.  |
| **Nako ya go se lefele phoremiamo**  | Baabi ba ditirelo tša inšorentshe ya poloko ba bangwe ba fa bareki maikhutšo a go lefela phoremiamo ge e ba mongpholisi o lebane ke mathata a ditšhelete. Benginšorentshe ba bangwe ba ka fokotša goba go emiša pholisi ge o ka kgetha go hwetša matšatši a go ikhutša go lefela phoremiamo. Monginšorentshe yo mongwe le yo mongwe o na le melao ya gagwe malebana le se. Ge e ba o lebane le mathata a ditšhelete, ikgokaganye le monginšorentshe wa gago pele go hwetša dikgopolo pele ga ge pholisi ya gago e phumulwa. |
| **Kemedi**  | Yo a tsebegago gape bjalo ka agente, ke motho yo a abago tirelo ya ditšhelete go modirelwa, ka, goba legatong la moabi wa ditirelo tša ditšhelete yo a ingwadišitšego (FSP). Go fa mohlala, Moeletši wa tša Ditšhelete goba motho wa magareng. |
| **Setokofele**  | Setokofele ke tlelapo ya poloko ya tšhelete ye e sego ya semmušo moo maloko a tlišago boleng bjo go dumelelwanwego ka bjona kgafetšakgafetša moo maloko a hwetšago tefelo ya tšhelete ka botlalo ka tatelano.  |
| **Molotabahu**  | Molotabahu o šomela bolotabahu goba baabi ba ditirelo tša go lota bahu. Molotabahu o tla laola polokego ya setopo, a lekole dingwalwa tše di amanago le poloko, a lokišetše setopo sa mohu le go fana ka heše.  |
| **Molekodi wa ditefelo tša diphoremiamo**  | Khamphani ya inšorentshe ye e nago laesense ya go tšwa go Prudential Athority yeo e amogelago diphoremiamo tša gago ebile e na le maikarabelo a go lefa ditefelokholego ge go ka ba le lehu. |

**Diteng**

1. Naa inšorentshe ya poloko ke eng?
2. Naa ke ka lebaka la eng go le bohlokwa go ba le inšorentshe ya poloko?
3. Mehuta ya inšorentshe ya poloko
4. Naa nka reka bjang inšorentshe ya poloko?
5. Ditokelo le maikarabelo
6. Tshepedišo ya go dira kleime
7. Dikeletšo tša pele o reka inšorentshe ya poloko
8. Dipotšišo tše o swanetšego go di botšiša morekiši/moeletši wa ditšhelete/poroukhara/monginšorentshe
9. Naa o ka tliša bjang ngongorego
10. Dintlha tša kgokagano tšedi ka šomišwago

Dipoloko di ka bitša kudu, ebile go bohlokwa gore o be le tšhelete ye e lekanego go lefa ditefo tšeo. Ka dinako tše ntši, malapa a šomiša tšhelete ye ntši go feta yeo ba ka e kgonago go dipoloko, gomme seo se ka hlola maemo ao a ka ba tšhelago ka gare ga dikoloto. Go bohlokwa go tla ka leano gabjale, gore maloko a lapa a se ke a tshwenyega ka ditefo tša poloko ge ba dutše ba itemogela matshwenyego le go kwa bohloko.

A re lebeleleng tše dingwe tša ditefo tše di hlokago go gopolwa:

* Go kgetha lepokisi la mohu (±R1000-R50 000)
* Ditefo tša bolotabahu (±R4000- R40 000)

Keletšo: Ga o hloke dipholisi tša go feta e tee. O ka ba le pholisi e tee ya go swanela dinyakwa le ditekanyetšo tša gago.

* Ditefo tša dijo (±R1000-R30 000 go ya ka palo ya batho, go hlabja ga phoofolo ye nngwe le ye nngwe le dijo tša go fapafapana tše di tlo ba go gona)
* Ditefo tša lefelo goba tente (±R1500-R6000)
* Senamelwa ge e ba setopo se hloka go sepedišwa magareng ga diprofense
* Senamelwa sa balli (±R500 – R4000)
* Letlapa la mohu (±R2000 – R60 000)
* Poloko goba go tšhungwa (±R1000 – R6000)
* Malomo/mekgabišo (R2000-R15 000)

Afrika Borwa e na le setšo sa go huma ebile ditefo tša ka godimo gantši di huetšwa ke sona seo gammogo le tlhokego ya go bonala bokaone setšhabeng.

1. **Naa inšorentshe ya poloko ke eng?**

Inšorentshe ya pholisi ya poloko e fana ka ditefelokholego tša go lefela ditefo tša poloko. Go ya ka mohuta wa inšorentshe ya pholisi ya poloko woo o kgethago, ditefelokholego di ka mokgwa wa tšhelete yeo e tlo lefelago poloko goba o ka ya go moabi wa ditirelo yo a swaranago le ditokišetšo tša poloko k.g.r. bolotabahu. Bjalo ka mongpholisi, o na le kgetho ya go laola gore ditefelokholego di phatlalatšwa bjang k.g.r tšhelete goba tirelo. Pholisi e ka oketšwa gore o tsenye ba lapa le maloko.

1. **Naa ke ka lebaka la eng go le bohlokwa go ba le inšorentshe ya poloko?**

Inšorentshe ya pholisi ya poloko e tla fa ba lapa tšhelete ya go beakanya poloko ya gago ka ntle le go dira dikoloto, go swana le go adima tšhelete gotšwa go panka, maloko a lapa goba bo *mashonisa.*

1. **Mehuta ya inšorentshe ya poloko**
* Baabi ba Ditirelo tša Ditšhelete (diFSP) goba Benginšorentshe ba fana ka **mehuta ya di inšorentshe tša pholisi ya poloko** tše di ntši tše o ka kgethago go tšona. Tše di a fapana go tloga go monginšorentshe yo tee go ya go monginšorentshe yo mongwe malebana le ditefelokholego, ditirelo, le diphoremiamo.
* Dipholisi tša di inšorentshe tša bophelo tše dingwe di na le **tefelokholego ya tefo ya semeetseng ya lehu** yeo e lefelwago mojalefa ka gare ga diiri tše 48 gore a e šomiše malebana le ditefo tša poloko.
* Bengmošomo ba bangwe ba fa bašomi ba bona inšorentshe ya pholisi ya sehlopha yeo e akaretšago inšorentshe ya pholisi ya poloko ya gago le ba lapa la gago. Ge e ba o na le kgetho ye, phoremiamo ya gago e tlo ba fasana kudu go na le gore o ye thwii go FSP goba monginšorentshe wa pholisi ya poloko.

Dikeletšo: benginšorentshe ba ka lefa fela go fihlela go boleng bja R100 000, go pholisi ye nngwe le ye nngwe, go motho yo mongwe le yo mongwe a šireleditšwego.

1. **Naa nka reka bjang inšorentshe ya poloko?**

O ka reka inšorentshe ya poloko; go FSP yo a dumeletšwego goba Mongišorentshe; motho wa magareng; go bolotabahu (ba ba dumeletšwego go rekiša dipholisi) goba ka sosaete sa poloko/setokofele le bagwera le ba leloko. Lehono dikhamphani tše dintši di hlama tirelo ya ditefo tša kgwedi ka kgwedi tša bašomi ba yona go ba fa inšorentshe ya pholisi ya poloko ye e akaretšago bona le maloko a malapa a bona. Se se hlotše phadišano ya ditefo tša kgwedi ka kgwedi tše fasana gotšwa go diintasteri tše dingwe tša go swana le tša diaparo, tša megala gammogo le bagwebi ba dipanka bao ba thomilego go fana ka didirišwa tša inšorentshe ya poloko go bareki ba bona.

**O KGOPELWA GO ELA TLHOKO:** Netefatša ka mehla gore sedirišwa sa gago sa inšorentshe ya poloko se abja ke FSP yo a dumeletšwego goba monginšorentshe. Go bohlokwa gape go netefatša gore didirišwa tša poloko di laolwa ke molekodi wa ditefelo tša diphoremiamo wa mongišorentshe yo a nago le laesense. O ka lekola tshedimošo ye ka go etela letlakala la inthanete la Financial Sector Conduct Authority (FSCA) le go netefatša nomoro ya laesense ya FSP. Baabi ba ditirelo tša dipholisi tša poloko bao ba palelwago ke go obamela melawana ya FSCA ba ka emišwa go kgwebišano ya bona goba ba ka fiwa faene. Go bohlokwa gore o lebelele ge e ba FSP/monginšorentshe o ingwadišitše. Ge e ba FSP/monginšorentshe ga se a ingwadiša o ka ikhwetša o nyamile mo nakong ye e tlago ge o re o dira kleime ya gago. Bontši bja disosaete tša poloko ba fihlelela tlhalošo ya Disosaete tša Kamano; le ge go le bjalo, ga se tša ingwadiša le FSCA goba lekala le lengwe la kemedi ya semmušo ebile ke se sennyane seo se ka direlwago modiriši ge dilo di ka se sepele gabotse ge a nyaka go hwetša tšhelete go tefelokholego ya poloko.

1. **Ditokelo le maikarabelo**

O na le ditokelo ge o reka inšorentshe ya go swana le inšorentshe ya pholisi ya poloko, fela o na le maikarabelo gape – o ka se beye phošo go baabi ba ditirelo malebana le dipoelo ka moka.

**Ditokelo tša gago:**

Keletšo: Dira bonnete bja gore o tseba boleng bja mafelelo bja tefelo ya pholisi ya poloko, le ge o na le dipholisi tša poloko tša go feta e tee.

|  |
| --- |
| * Pholisi ke **konteraka ya molao** ye e go fago ditokelo tše di itšego ge go ka diragala gore o hlokofale goba kotsi ye nngwe le ye nngwe ye inšorentshe e go šireletšago go yona.
 |
| * O na le tokelo ya go lefelwa **boleng bja tšhelete** yeo o itšhireleditšego ka yona ka go inšorentshe, ge e le gore o fihleletše mabaka le dipeelano tša pholisi.
 |
| * O na le tokelo ya go **sepela o lebelela** dipholisi tša di inšorentshe le go reka ye e swanelago gabotse dinyakwa le ditekanyetšo tša gago.
 |
| * **Pele o saena** sengwalwa sa pholisi, o ka ya le sona gae go netefatša gore o kwešiša ka botlalo diteng tša sona. O na le gape tokelo ya go hlalošetšwa konteraka ka tsela ye e bonalago le polelo ye e lego bonolo go e kwešiša gammogo le ka leleme le le kgethilego ke wena.
 |
| * O na le tokelo ya go **phumula** pholisi ka go fa khamphani ya inšorentshe nako ya pego ka lengwalo (gantši kgwedi), bjalo ka ge go ngwadilwe ka go sengwalweng sa pholisi.
 |
| * O na le tokelo ya **nako ya go inagana**. Se se ra gore o ka fetola monagano wa gago ebile wa phumula pholisi ya bophelo ka gare ga matšatšikgwedi a 31 ka morago ga go hwetša dingwalwa tša pholisi tše di amegago. Pele ga ge o e phumula, o swanetše go tsebiša khamphani ya inšorentshe maikemišetšo a gago a go dira bjalo ka lengwalo. Khamphani ya inšorentshe e swanetše go obamela kgopelo ya gago ya go šomiša tokelo ya go inagana ka gare go matšatšikgwedi a 31 ka morago ga kamogelo ya kgopelo. O na le maswanedi a go hwetša phoremiamo ya gago ya mathomo, ge e le gore khamphani ya inšorentshe e ntšhitše boleng bjo bo itšego bja tšhelete go lefela ditefo. Ge e le gore pholisi e ka se kgone go tswalelega ka lebaka le le itšego, se se swanetše go bolollwa go wena pele o saena sengwalwa sa pholisi.
 |
| * O na le tokelo ya go hwetša dintlha **tša kgokagano** tša diFSP le benginšorentshe – kgopela khamphani ya inšorentshe/moeltši wa tša ditšhelete/poroukhara gore a go fe dintlha tša kgokagano ebile o ba botšiše gore o ka iša ngongorego go mang ge e le gona.
 |

**Maikarabelo a gago:**

|  |
| --- |
| * **Itsebiše.** Khamphani ya inšorentshe e tla nyaka nomoro ya boitsebišo, aterese le dintlha tša kgokagano, gammogo le dintlha tša batho ba o ka ratago go ba šireletša ka gare go pholisi e tee.
 |
| * **Fana ka Tshedimošo ya maleba.** Gore mongišorentshe a go šireletše ka mokgwa wa maleba, o swanetše go ba fa tshedimošo ya go felela ebile ya nnete. Se se bitšwa gape bobolollo.
 |
| * **Tseba.** Dira bonnete bja gore o kwešiša se sengwe le se sengwe ka sengwalwa sa pholisi gammogo le se sengwe le se sengwe ka sedirišwa sa inšorentshe.
 |
| * Netefatša gore e ka ba **phoremiamo ke bokae** ebile o dire bonnete bja gore o ka kgona go lefa pele o saena dingwalwa.
 |
| * Dira bonnete bja gore o **diphoremiamo** ebile o obamele mabaka le dipeelano, bjalo ka ge di ngwadilwe ka go sengwalwa sa pholisi.
 |

**Maikarabelo a khamphani ya inšorentshe**

|  |
| --- |
| Khamphani ya inšorentshe e tla **swanelwa go lefela kotsi** ye o ka ikhwetšago o le ka go yona ge e ka direga, ge e le gore o lefetše diphoremiamo tša gago.  |
| Khamphani ya inšorentshe e tla **hlaloša pholisi ka botlalo** le go fetola dipotšišo tše dingwe le tše dingwe tšeo o ka bago le tšona.  |
| Khamphani ya inšorentshe e tla **lefa ge go na le lehu** go ya ka gore o šireleditšwe malebana le eng.  |
| Khamphani ya inšorentshe e tla ba le **baeletši ba ditšhelete bao ba nago maswanedi/batho ba magereng** bao ba ka go thušago go tšea sephetho sa maleba ka sedirišwa sa inšorentshe se o se hlokago.  |
| Khamphani ya inšorentshe e swanetše go ba e ngwadišitšwe gabotse le *B Authority* (PA) pele e go rekišetša didirišwa tša inšorentshe. |

1. **Tshepedišo ya go dira kleime**

**KGATO YA PELE**: Bega lehu la leloko la geno go Kgoro ya Merero ya Selegae ya kgauswi goba go lefelo la bolotabahu leo le kgethilwego ke wena gore ba dire gore setifikeiti sa lehu se ntšhwe. Ge Kgoro ya Merero ya Selegae e amogetše diforomo tše di amegago, e tla ntšha setifikeiti sa lehu. Lefelo la bolotabahu le tla go eletša gore o dire eng, kudu ge e ba mohu o hlokofaletše ka gae.

Keletšo: benginšorentshe ba tla lefa fela go fihlela go boleng bja tšhelete ya godimo ye ba e beilego, le ge e ba o na le dipholisi tša go feta e tee le bona.

**KGATO YA BOBEDI**: FSP/monginšorentshe o tla fa motho yo a tsentšhitšego kleime Diforomo tša go dira Kleime tše di amegago gammogo le diforomo tša bajalefa gore a di tlatše.

**KGATO YA BORARO**: Romela diforomo tše di tladitšwego ka botlalo go monginšorentshe o akareditše khopi ye e netefaditšwego ya setifikeiti sa lehu, dintlha tša panka tša mojalefa yo a kgethilwego gammogo le pukwana ya boitsebišo/phaseporoto ya mohu le se/dingwalwa tše dingwe le tše dingwe tšeo di nyakegago go dira kleime. Ge e ba mohu o ka fase ga mengwaga ye 18, o kgopelwa go fana ka setifikeiti sa matswalo.

**KGATO YA BONE**: Nako ya tefo e tla fapana magareng ga diFSP/benginšorentshe ba go fapana fela gantši, e tla lefša mo nakong ya matšatši a mabedi a mošomo.

1. **Dikeletšo tša pele o reka inšorentshe ya poloko**
* Bolela le lapa la geno ka mohuta wa poloko ye o ka ratago go ba le yona.
* Dira palo ya ditekanyetšo tša gore poloko ya gago e tla bitša bokae.
* Dira dinyakišišo tša gore o lefela bjang poloko.
* Moeletši wa ditšhelete yo a dumeletšwego goba poroukhara a ka go thuša ka go go fa dikgetho tša di inšorentshe tša poloko tše o ka kgethago go tšona.
* Bapetša ditefelokholego le ditefo tša di inšorentshe tša poloko tša go fapafapana gomme o kgethe ye e swanetšego dinyakwa tša gago le tekanyetšo ya gago.
* Boloka dingwalwa tša gago tša pholisi, go akaretšwa diforomo tša kgetho ya gago ya mojalefa mo go bolokegilego. Dira khopi o efe motho yo o motshepilego gore a di boloke.
* Ge go dirwa kleime, kleime e swanetše go tlišwa le dingwalwa tša thekgo go monginšorentshe ka bjako ka mo go ka kgonegago. Lebelela dingwalwa tša pholisi gore o hwetše tshedimošo ya gore o dira bjang dikleime o be o bone dinako tša mafelelo tša go dira dikleime. Ge o ka tliša kleime yeo e sa felelago, goba wa e tliša morago ga nako, monginšorentshe a ka gana kleime ya gago.
* Hlokomela baaketši bao ba dirago ditshepišo tša manobonobo le dipoloko tša go bitša ba go tshepiša tše ka tefo ya kgwedi ka kgwedi ye nnyane.
* O se ke wa saena diforomo tša go dira kgopelo tše di sa ngwalwago/goba go felela.
* Nagana gore go tlo direga eng ka ba lapa la gago mabapi le tša ditšhelete ge eba ke wena o bego o ba hlokometše.
1. **Dipotšišo tše o ka di botšišago morekiši/moeletši wa ditšhelete/poroukhara/monginšorentshe**
* Naa o dumeletšwe ke FSCA go mpha maele a ditšhelete go inšorentshe ya poloko?
* Naa nomoro ya laesense ya gago ya FSP ke eng?
* Naa o ka mpha dikgetho tša di inšorentshe tša poloko gotšwa go monginšorentshe o tee goba tša benginšorentshe ba ba ntši (baabi ba didirišwa tša inšorentshe)?

Keletšo: ge o oketša batho ba go feta o tee go pholisi ya gago ya poloko, boleng bja pholisi bo ka se swane malebana le motho yo mongwe le yo mongwe.

* Naa go na le nako ya go leta?
* Naa o nthekišetša pholisi ye e lego ka fase ga molekodi wa ditefelo tša diphoremiamo le gona molekodi wa ditefelo tša diphoremiamo ke mang?
* Naa boleng bja pholisi ya poloko bo tla kgona go lefa poloko ya ka goba poloko ya leloko la gešo?
* Naa ke eng tše di sa akaretšwago go dipholisi tše tša inšorentshe?
* Naa palomoka ya ditefo tša tshepedišo, ditefelo tša kgwedi ka kgwedi le tša ditirelo ka moka tšeo di tlo akaretšwago go phoremiamo goba ditefo tša pholisi ya inšorentshe ya poloko ke tšefe?
* Naa e ka ba boleng bja phoremiamo ya ka bo oketšega ngwaga ka ngwaga?
* Naa nka akaretša batho ba ba kae ka gare go pholisi ya inšorentshe ya ka?
* Naa dikgetho tša ka ke eng ge ke se sa kgona go lefa diphoremiamo tša ka ka lebaka la go fokotšwa mošomong?
* Naa go tla tšea nako ye kae go ntšha ditefo ka morago ga ge ke dira kleime?
* Naa ke leletša mang ge ke na le ngongorego goba potšišo?
1. **Naa o ka tliša bjang ngongorego**

Dikhamphani tša di inšorentshe tša maphelo di na le tshepetšo ya tšona ya ka gare ya go šetšana le dingongorego. O na le dikgetho tše di latelago ge e ba gase o kgotsofale ka baeletši ba ditšhelete, didirišwa goba ditirelo;

* **KGATO YA 1:** Ngwalela khamphani ya inšorentshe goba FSP yo a dumeletšwego ka ngongorego ya gago o ba tsebiše.
* **KGATO YA 2:** Ge e ba ga se wa thaba ka karabo ya bona mabapi le ngongorego ya gago, o ka romela bothata bja gago **ntle le tefo** go Moemedi wa Inšorentshe ya Phetogokgolo ya bophelo goba Moemedi wa Baabi ba ditirelo tša ditšhelete (Moemedi wa FAIS).

Keletšo: Netefatša gore o bala dilo tše di gatišitšwego ka moka go pholisi ya inšorentshe ya poloko ya gago pele o saena.

**Dintlha tša kgokagano tše di ka šomišwago**

**Financial Sector Conduct Authority (FSCA)**

Go lebelela gore e ka ba **moabi wa ditirelo tša ditšhelete (FSP)** goba **moeletši wa ditšhelete** o dumeletšwe go go rekišetša didirišwa le ditirelo tša ditšhelete, le gore ke dife didirišwa tše ba ka di rekišago, ikgokaganye le FSCA.

|  |  |
| --- | --- |
| Switšhiboto ya FSCA | 012 428 8000 |
| Senthara ya megala  | 0800 20 3722 (FSCA) |
| Nomoro ya fekese | 012 346 6941 |
| Aterese ya Imeile | info@fsca.co.za |
| Aterese ya poso | P.O. Box 35655, Menlo Park, Pretoria 0102 |
| Aterese ya moago | Riverwalk Office Park, Block B, 41 Matroosberg Road, Ashlea Gardens,Pretoria, South Africa 0081 |
| Letlakala la inthanete  | [www.fsca.co.za](http://www.fsca.co.za) |

Go hwetša tshedimošo ka botlalo ya thuto ya badiriši, ikgokaganye le Kgoro ya Thuto ya Badiriši ya FSCA.

|  |  |
| --- | --- |
| Imeile  | CED.Consumer@fsca.co.za  |
| Letlakala la inthanete  | [www.fscamymoney.co.za](http://www.fscamymoney.co.za) |

**Moemedi wa inšorentshe ya phetogokgolo ya bophelo**

Moemedi wa inšorentshe ya phetogokgolo ya bophelo o rarolla dithulano magareng ga **benginšorentshe bao ba** i**ngwadišitšego** le **bengdipholisi goba batho bao ba dirago dikleime**. Ge e ba ga o kgone go rarolla ngongorego le monginšorentshe, ikgokaganye le Moemedi.

|  |  |
| --- | --- |
| Mogala | 021 657 5000 |
| *Share call* | 0860 103 236 |
| Fekese  | 021 674 0951 |
| Imeile | info@ombud.co.za  |
| Aterese ya poso  | Private Bag X45, Claremont, Cape Town 7700 |
| Aterese ya moago  | Third Floor, Sunclare Building, 21 Dreyer Street, Claremont, Cape Town 7700 |
| Letlakala la inthanete  | [www.ombud.co.za](http://www.ombud.co.za) |

**Senthara ya thwii ya dingongorego tša malebana le inšorentshe**

O ka ikgokaganya gape le senthara ya thwii ya dingongorego tša malebana le inšorentshe ge e ba ga o na bonnete bja gore o ikgokaganye le moemedi wa inšorentshe ofe.

|  |  |
| --- | --- |
| *Share call* |  0860 103 236 le 0860 726 890 |
| Nomoro ya kgokagano ya fekese |  086 589 0696 |
| Imeile |  info@insuranceombudsman.co.za |
| Letlakala la inthanete  |  [www.insuranceombudsman.co.za](http://www.insuranceombudsman.co.za) |

**Moemedi wa Baabi ba Ditirelo tša Ditšhelete** **(FAIS Ombud)**

Go dingongorego tšeo di amanago le **baeletši ba tša ditšhelete** le **baabi ba didirišwa tša ditšhelete** ikgokaganye le Moemedi wa FAIS.

|  |  |
| --- | --- |
| Mogala | 012 762 5000 |
| *Sharecall* | 086 066 3274 |
| Fekese  | 011 348 3447 |
| Imeile  | info@faisombud.co.za |
| Dingongorego ka tirelo ya rena  | hestie@faisombud.co.za  |
| Dinyakišišo ka maemo a dingongorego  | enquiries@faisombud.co.za  |
| Aterese ya poso  | P.O. Box 74571, Lynnwood Ridge 0040 |
| Aterese ya moago  | Kasteel Park Office Park, Orange Building, 2nd Floor,546 Jochemus Street, Erasmus Kloof, Pretoria, 0048 |
| Letlakala la inthanete  | [www.faisombud.co.za](https://faisombud.co.za/) |

© 2021 FSCA

**GO SE ITLAME**

*Tshedimošo ye e akareditšwego go pukwanatshedimošo ye, e abilwe ke Financial Sector Conduct Authority (FSCA) ka morero wa go aba tshedimošo fela. Tshedimošo ye ga se ya semolao, seprofešenale, goba ya maele a ditšhelete. Le ge go bile le tlhokomelo ye nngwe ye kgolo go netefatša gore diteng ke tša maleba ebile ke tše di ka šomišwago, FSCA ga e fe kgonthišišo, tlhohleletšo go diphetho tša go tsenela goba go se tsenele goba diwaranti malebana le tše di ngwadilwego sengwalweng se ka gona ga e amogele maikarabelo a semolao goba maikarabelo a diteng goba bonnete bja tshedimošo ye e filwego, goba, go tobo goba tshenyagalelo ye e tšweletšego thwii gotšwa go tshepo ya go šomiša tshedimošo ye bjalo. Ntle le mo go ngwadilwego, tokelo ya ngwalollo ya tshedimošo ka moka ke ya FSCA. Ga go na karolo ya tshedimošo yeo e tšwago go pukwanatshedimošo ye yeo e swanetšego go tšweletšwa gape goba go fetišwa goba go šomišwa gape goba go dirwa gore e be gona go mohuta wo mongwe le wo mongwe wa dikgokagano tša boraditaba ntle le ge go hweditšwe sengwalwa sa tumelelo pele gotšwa go Kantoro ya Moeletšipharephare wa FSCA.*